1Nba, wo ya kɛdi min sɛbɛ n ma, n bi nyinina wola nyinikalɛ wonu denu yabila. Ni kei tora kei gbanayɛ rɔ, tana ma wo la. 2Kɔnɔ yɛlɛnyɛ ara siyaya min kɛ, a fisa, kei bɛɛ ni musi furu. Musi bɛɛ ni sigi kei-wara-sigi rɔ. 3Kei ni a nyɛrɛ di ala musi ma. Musi ni a nyɛrɛ di ala kei ma. Anu ni anu nyɔgɔn makoe bɛɛ nyinya. 4Sarati sa musi bolo a fɛrɛ-bɔnkɛ kuma fɔ ala kei. Sarati fanan sa kei bolo a fɛrɛ-bɔnkɛ kuma fɔ ala musi. 5Wo kana wo ban wo nyɔgɔn bolo fɔ ni wo sɔnta wo ma alako wo si fɛrɛ sɔrɔn ka Alla matara watini kɔrɔ nya min. Wo kɔma, wo si taran wo nyɔgɔn fɛ tun alako Setanɛ kana wo kɔrɔbɔ wo nyɛrɛ birabɛlitayɛla ko la. 6Kɔnɔ n bara min fɔ kɛ la, tɔn ma. N ya a fɔ wo dɛnbɛn koe le la dɔrɔn. 7Ni mɔgɛ bɛɛ mara iko nde ye nya min, wo di n ye bawo musi sa nde bolo. Alla ya sɛnbɛ di mɔgɛ do ma ka koe do ma, a ta-nyɔgɛ ti ke min mala. A ya do fanan di do ma, a ta-nyɔgɛ ti ke min mala. 8Nba, kemini-gbananu wo, musu-gbananu wo, furunya-musinu wo, n bi kɛ fɔla wonu denu ye. A bɛnnɛ wo siginɛ ni to wo dan na iko nde ye nya min. 9Kɔnɔ ni wo ti ke wo nyɛrɛ mabirala, nba, keinu ni musi furu, musinu fanan ni sigi furi rɔ. Ado ka furi kɛ anubɛ ka sigi kei-wara-sigi rɔ, wo fisa fɛrɛ-bɔnku-nata-tɔrɔyɛ ko. 10Nba, wole furu-nyɔgɔn filɛ, n bi kɛ fɔla wole le ye kɔnɔ nta tɔn ma kɛ la, Maritɛ le. Wole musinu kana wola keinu boloka. 11Kɔnɔ ni min ya ala kei boloka, a kelan ni to worɔ. A kana ta kei gbɛrɛkɛ wara. Ni a ma sɔn wo ma, a ni sɛgi ala kei fɔlɛ ma. Kei fanan kana ala musi boloka mumɛ! 12Wole mɔgɛ toenu wo, n bi a fɔla wo ye ko ni musu-dɛnkɛninyabɛlɛ ye kei-dɛnkɛninyanɛ bolo, ado musi wo ara sɔn a ye, a kana musi wo boloka. (Nde nyɛrɛ le ye kɛ fɔla, Mari ma de!) 13Dɛnkɛninya-musi fanan, ni a siginɛ kei-dɛnkɛninyabɛlɛ warɛ, ado a di kei wo ye ko musi wo ni to a bolo, musi wo kana ala kei boloka. 14N bi wo fɔla bawo dɛnkɛninya-musi si sɛninyɛ lana ala kei-wara-sigi rɔ. Dɛnkɛninya-kei fanan si sɛninyɛ lana ala furi rɔ. Ni a sa wo nya, anuna dannu si ma iko Alla-lɔnbɛlɛnuta dannu. Ka a tɛgɛ dɛnkɛninya-mɔgɛ wo ma, dan wonu bara dantɛgɛ Alla ma worɔ. 15Ile dɛnkɛninya-musi, tumado, ila misali-nyimɛ si a ma, ila kei ni dɛnkɛninya. Ile dɛnkɛninya-kei, tumado, ila misali-nyimɛ si a ma, ila musi ni dɛnkɛninya. Hali wo, ni a sɔgɛ ya dɛnkɛninyabɛlɛ bira ka dɛnkɛninya-mɔgɛ wo boloka, nba, tana ma. Dɛnkɛninya-mɔgɛ, a keima wo, a musuma wo, anu filɛ fenfen kirini ma bawo Alla ya wo kele yisi-kimɛ le ma. 17Alla ya mɔgɔ kelen-kelennamɛ-bɛɛ kele tumɛ min, anu ni to iko Mari ara a latɛgɛ anu ye nya min. N bi mɔgɛnu karanna kɛ le la chɔchi bɛɛ la. 18Alla ya wo kele tumɛ min, ni wo ya a taran min bara kemininya nun, a kana a raya ka kemininya tamasere wo bɔ a ma. Ni wo ya a taran, donu ma kemininya wɛ, hali a ma kemininya tun. 19N bi wo fɔla bawo kemininyɛ wo, kemininyabɛliyɛ wo, dan-nafara woo sa wo la Alla yala bawo Allata tɔn-birɛ, wo le kolo. 20Mɔgɔ kelen-kelennamɛ-bɛɛ ni to iko anu bi nya min Alla ya anu kele wati min. 21Alla ya i kele tumɛ min, wo ya i taran yɔɔnyɛ le tɔ, wa? Tana ma wo la. Ni i ya fɛrɛ sɔrɔn ka hɔrɔya, wo fanan ma yogo. 22Ni min bi yɔɔnyɛ rɔ, Mari ya i kele tumɛ min, i wara hɔrɔya i hakɛnu ma Mari bolo. Ni hɔrɛ le ile la Kirasiti ya i kele tumɛ min, i wara ma yɔɔn la Kirasiti kɔrɔ wo rɔ. 23Alla ya wo san da-gbɛlɛ le la, woletɔ wo kana ma mɔgɔ gbɛrɛnuna yɔɔn la. 24N na kelen nyɔgɛnu, wo ni to ta-nyɔgɔnyɛ rɔ Alla fɛ kɔnɔ wo kelen-kelennamɛ-bɛɛ ni to iko a ara wo kele nya min nun. 25Nba, kemini-pose, anubɛ sunkurun-posenu, a kakɛn, wole si min ma, Alla ma wo fɔ n ye kɔnɔ n si nta miriya fɔ wo ye. Ado Marita kinikini-wɛ ara a ma, n ba kumɛ min fɔ, mɔgɛnu si ke lala wo la. 26N ba kaka-tɔrɔyɛ yen, n ya n miri ko a fisa, mɔgɛ ni to a gba-kɔrɛ rɔ. 27Ni musi taranta i bolo nun, i kana i raya ka a boloka. Ni kemini-gbana le i la, i kana musi nyini. 28Ni min ya furi kɛ, a ma hakɛ kɛ. Ni musi taranta kei-wara-sigi rɔ, a ma hakɛ kɛ. Wo sifanu bi tɔrɔyɛ minnu sɔrɔnna wati bɛɛ, n bi a fɛ ka wo tanka wonu denu ma. 29N na kelen nyɔgɛnu, n bi min ma, wo le kɛ la. Wati ma yan tun. Ka a bi bi ma, musu-tiginu ni to iko musu sa minnu bolo. 30Minnu bi dila, wonu ni to iko di-kɛbɛlɛnu. Minnu sewanɛ, wonu ni to iko sewabɛlɛnu. Minnu bara fannu san, wonu ni ma iko anu ma fenfen san. 31Minnu bi duninya-fannu nawɔlila, wonu ni to iko anuna ko sa wonu tɔ. Wo fenfen kana ila wɔlɛ tinya Alla bolo. Ado duninya kɛ ye nya min bi, a tenbimatoe le. 32A di n ye, wo kana hɔn fenfenna ko la. Kemini-gbana ye hɔnna Marita wɔlɛla ko la bawo a di a ye, a ni Mari hɛnɛ. 33Kɔnɔ musu-tigi ye hɔnna duninya-koenu denuna ko la, a si ala musi hɛnɛ nya min. 34Ado anu bi hɔnya filɛ wo tɛma. Ile musu-gbana wo, ile sunkurun-nasɔlɔnɛ wo, i ye hɔnna Marila wɔlɛla ko la bawo, a di i ye, i fɛrɛ-bɔnkɛ wo, i niyi wo, i ni wonu nyɛrɛ dantɛgɛ Alla ma. Kɔnɔ musi min bi furi rɔ, ale ye hɔnna duninya-koenu denu na bawo a di a ye, a ni ala kei hɛnɛ. 35N bi kɛ fɔla wo dɛnbɛn koe le la. N sa n tayala ka wo fɔrɔsɛ mumɛ! N bi a fɛ dɔrɔn, wo ni to ko-latelennɛnu kɛla. Wo ni wo nyɛrɛ di Marita wɔlɛ ma fasai! 36Nba, tumado, kei do ara musi mabira nun kɔnɔ anu filɛ ara a latɛgɛ ko anu kana furi kɛ wɛ. Wo kɔma, kei wo ni a miri ko a sa ko-nyimɛ kɛla sunkurɔn wo wara la bawo fɛrɛ-bɔnku-nata ara tagbaya a ma. Ni a ya a miri ko a bɛnta a ni a furu, nba, a ni a furu. Hakɛ ma wo la hali! 37Kɔnɔ ni a ya a latɛgɛ ko a kana a furu, ado mɔgɔ sa a fɔrɔsɛla, ni a si ke a nyɛrɛ mamarala, hali a ma sunkurun wo furu worɔ. A ye ko-nyimɛ le kɛla wo la. 38Ado mɔgɛ min bi furi kɛla, wo ye ko-nyimɛ le kɛla. Min ma musi furu, wotɛ fisa de! 39Musi min bi furi rɔ, fananta ala kei ye a niyi la, a ye ala kei kɔrɔ. Kɔnɔ ni ala kei fagara, a ara hɔrɔya worɔ. Ni a di a ye, a ni ta kei gbɛrɛkɛ warɛ kɔnɔ fɔ kei wo ni ma dɛnkɛninya-mɔgɛ la. 40Hali wo, ndeta miriya rɔ, musi wo si sewa ni a ma sigi kei wara tun. Ado n lanɛ a la ko Allala Ni Sɛnimɛ le ye n nabilala kɛ la.
bam_Latn